Vredesvlaggies wapper uiteindelik op ‘Real Housewives’Dit blyk dat daar nou vrede tussen die groep huisvroue is. (Foto: Skermgreep) Ná 13 episodes van drama, glansryke uitstappies, bekgevegte en diamantnaelafsprake blyk dit dat die ses huisvroue van Die Real Housewives van Pretoria uiteindelik die vredesvlaggies laat wapper. Kykers het Donderdagaand vir Mel, Kiki, Rhona, Renske, Marié en Talana in die tweede deel van die reünie-episode finaal gegroet en saam met die reeks se vervaardiger, Rian van Heerden, teruggekyk na ŉ paar staaltjies en skinderstories wat Suid-Afrikaners die afgelope vier maande geboei het. Dié groep vroue het almal saamgelag, maar ook herbesin oor van dié opspraakwekkende program se hoogtepunte, waaronder Mel en Rhona se vete, Renske se besering in Zanzibar en Kiki en Mel se vriendskap. Volgens Mel was haar en Rhona se verhouding ŉ “deurmekaarspul” van die begin af. “Ek dink ons het nooit duidelikheid gehad oor wat die een se probleem met die ander een is nie. Sy’t baie sterk menings oor goed en ek het ook. Ek dink ek’s altyd reg en sy weet sy’s altyd reg. Dis ŉ recipe for disaster,” het Mel tydens die reünie vertel. Rian het erken dat hy sy tyd met die huisvroue geniet het. (Foto: Skermgreep) Rian het spesifiek terugverwys na die episode waarin Mel vir Rhona vra of sy skinderstories versprei het dat die Viljoens hul finansiële sukses danksy skelmstreke bereik het. Volgens Rhona verskil die twee vroue se uitgangspunte oor baie goed soos dag en nag, maar hoewel sy dit nie altyd regkry nie, sal sy tog eerder die onderwerp as die persoon probeer takel. “Het jy gesê dat die Viljoens mense inloop?” het Rian vir Rhona prontuit gevra. “Ek kon moontlik so iets gesê het, ek kan nie pertinent onthou wanneer nie, maar Mel het self gesê waar daar ŉ rokie is, is daar ŉ vuurtjie, destyds op een van haar camera diaries. Ek het my bedenkinge, maar ek weet nie of dít die platform is om daaroor te praat nie.” Talana tydens Donderdag se episode van ‘Die Real Housewives van Pretoria’. (Foto: Skermgreep) Talana het in kontras met haar uitlatings teenoor Mel in die eerste reünie-episode gesê dat die media ŉ rol gespeel het in die wyse waarop sy na dié omstrede “huisvrou” gekyk het. “Dis anders as jy self die persoon ontmoet en leer ken.” Marié het ook vir Mel in die bresse getree en gesê dat hoewel sy nie altyd met Mel se sterk sienings saamgestem het nie, sy haar medehuisvrou se eerlikheid respekteer. “Wat jy sien, is wat jy werklik kry met Mel.” Mel se man, Peet, het ook kortliks by die vroue aangesluit en gesê dat hy sy titel as die “sewende huisvrou” met ope arms verwelkom het. Rian het kykers ook bederf met ŉ paar van Peet se vorige kenmerkend gevleuelde woorde, waaronder opmerkings waar hy homself met die hoofkarakter in die hygroman Fifty Shades of Grey vergelyk en waar hy skertsend opgemerk het dat Rhona se sogenaamde “obsessie” met hom ŉ aanduiding is dat hy die man is met wie sy eintlik wou trou. “As Peet die man was met wie ek wou trou, dan sou ek. Ek is nogal goed daarmee om te kry wat ek wil hê,” het dié sakevrou laggend tydens Donderdagaand se episode bygevoeg. Peet het kykers vir oulaas met sy gevleulde woorde vermaak. (Foto: Skermgreep) Peet het ook skertsend opgemerk dat dit Rian se skuld is dat Carte Blanche vir ŉ tweede keer aan die Viljoens se deure kom klop het. Die Tammy Taylor SA-baas het kortliks die drama rondom hom en sy vrou se besigheid – wat patente- en handelsmerk-uitdagings insluit, probeer opklaar. “Daar is nie ŉ Amerikaanse weergawe van wat ek en sy hier gebou het nie en dit snap die mense nie.” Rhona het opgemerk dat die Viljoens dié drama kan vryspring as hulle die naam van hul sakeonderneming verander. Peet het kykers ook met ŉ laaste stukkie wysheid gelos: “As jy met die vark in die modder stoei, gaan jy ná ŉ rukkie agterkom die vark geniet dit. In dié geval is ek die vark.” Volgens Rhona was haar hoogte- én laagtepunt haar en Mel se stryery op die strand tydens die vroue se besoek aan Zanzibar. “Hoewel dit in ŉ konfliksituasie was, was dit vir my lekker om vir die eerste keer ŉ minder composed en meer kwesbare kant van haar te sien,” waarop Mel haar kop geknik en geglimlag het. Rian het ook opgemerk dat iets in Mel verander het toe Renske in Zanzibar van haar perd afgeval het en het erken dat selfs die produksiespan groot geskrik het. “Ek dink ons vergeet as ons mekaar so kap dat dit ŉ mens aan die ander punt van die gesprek is. Ek het besef dis ook ŉ persoon wat kan seerkry en gevoelens het,” het Mel gesê. Sy het ook net lof vir Marié, wat gereeld probeer het om die spanning tussen haar en Rhona te demp, gehad. “Jou hart is so skoon en mooi. Deur die hele seisoen was jy net Marié. Jy het net liefde uitgestraal en warmte getoon,” het sy aan ŉ emosionele Marié tydens Donderdagaand se episode gesê. Kiki en Mel het vrede gemaak. (Foto: Skermgreep) Kiki het in ŉ vroeër episode tydens ŉ glansgeleentheid tot haar medehuisvroue se skok aangekondig dat sy en haar gesin nie meer Pretoria toe gaan trek nie weens die deurlopende drama tussen die huisvroue. Mel en Kiki, wie se groeiende vriendskap in daardie stadium ŉ paar hobbels getref het, het later ook ŉ intense woordwisseling hieroor gehad, maar later die lug in ŉ eerlike en tranerige gesprek gesuiwer. Die TikTokker het vir Rian vertel dat sy en haar gesin dalk oor vyf of tien jaar na Pretoria toe sal verhuis, maar net deeglike navorsing wil doen voor hulle ŉ erf koop. “Dit was lekker om ŉ wingwoman te hê. Ons is steeds vriende, sy is my tjommie,” het Mel later oor haar en Kiki se verhouding gesê. Kiki se man, Malcolm, het by die vroue aangesluit en gekap na kritici. (Foto: Skermgreep) Kiki se man, die sakeman en TikTokker Malcolm Wentzel, asook die Wentzel-gesin se gewilde huishulp, Thembi, het ook ŉ draai gemaak. Hy het Donderdagaand gekap na kritici wat sê dat dié Pretoria-vroue nie “regte huisvroue” is nie. “Ek hou nie daarvan as mense lelik praat oor enige van dié ses huisvroue nie. As jy ses ‘gewone’ vroue kies wat nie na glansgeleenthede toe gaan nie en ander omstandighede as hierdie vroue het, gaan alles steeds dieselfde wees. Hulle gaan skinder oor wie se kombuis die vuilste is of wie nie goed genoeg na hul kinders omsien nie. Daar sal beslis ook ŉ bakleiery wees.” Rian het ter afsluiting daarop gewys dat dié reeks Suid-Afrikaanse kykers van verskillende tale én kulture geboei het. Marié, Kiki, Renske en Rhona tydens Rhona se verjaarsdagpartytjie. (Foto: Skermgreep) “Almal het dit gekyk, al wou hulle dit nie noodwendig in die openbaar erken nie. Dié dames het ons kameras in hul lewe toegelaat en nie geskroom om hul sê te sê nie. Hulle was inderdaad real.” Kiki het ook daarop gewys dat die ses huisvroue dikwels vir boeliegedrag gekritiseer is, maar self boeliegedrag op sosiale media moes trotseer. “Tog dink ek dit het ons net sterker gemaak.” Renske het hierby aangesluit en gesê sy het na dié ervaring besef wie regtig in haar kamp is en meer oor haarself kon leer. “Ek is baie trots op dié klomp girls. Ons is ses sterk vroue. En Peet!” het Marié skertsend bygevoeg.